open-index/open-wikipedia-markdown huggingface dataset:
Bernkastel-Kues

**Bernkastel-Kues** er en liten by midt i Moseldalen i delstaten Rheinland-Pfalz.  Byen er en av Tysklands mange dobbeltbyer, og er forent med bru over Mosel siden 1905. I Kues finnes den eldste kjente bosetningen i Moseldalen, fra steinalderen (4000-3000 før vår tidsregning.)
Over Bernkastel ligger restene av borgen Landshut. Den vart bygd av erkebiskop Heinrich von Vinstingen i 1277, og ødelagt av en brann i 1792.
Bernkastel har en flott markedsplass med gamle bygninger rundt, bla. er rådhuset i renessansestil fra 1608.
Kues er kjent som fødestedet for vitenskapsmannen Nikolaus von Kues.
Bernkastel-Kues har stor vinindustri, og er mest kjent for fruktige og søte Riesling-viner.

File:Spitzhaeuschen Bernkastel.jpg|Bindingsverkhus i Bernkastel.
Image:Bernkastel-Kues jun 2018 (1).jpg|Bernkastel med brua over til Kues. Bildet tatt fra borgen Landshut.
Image:Bernkastel torg.jpg|Markedsplassen i Bernkastel med typiske bindingsverkshus.

## Eksterne lenker
*
Torskemunnfly

**Torskemunnfly** (*Calophasia lunula*) er en sommerfugl som tilhører familien nattfly (Noctuidae). Den er utbredt nord til Sogn og Fjordane i Norge.

## Utseende
Et middelsstort (vingespenn 26 – 32 mm), brokete grålig eller brunlig nattfly. Arten kjennes lett på de tre skinnende hvite merkene (nyremerke, ringmerke og tappmerke) i forvingen og er i det hele tatt ganske karakteristisk. Forkroppen (thorax) er kledt med lysbrune hår, langs framkanten danner de en høy krage av oppstående hår. **Forvingen** er brunhvit til lysbrun med et mørkere midtfelt. Nyre-, ring- og tappmerkene er skinnende hvite. Nyremerket har gjerne ytterhjørnet dratt ut til en kort spiss. Ringmerket er lite og smalt, tappmerket, som ligger bak ringmerket, er nokså stort og langt ovalt. Mellomlinjene, som avgrenser midtfeltet, er doble, bare synlige i vingens bakerste halvdel der de danner en timeglassformet figur. Langs ytterkanten er den en tverr-rad av avlange, svarte flekker. **Bakvingen** er hvit med brune årer og brun bestøvning, langs ytterkanten lyst gråbrun. Larven er gulhvit, langs siden med et bredt, gråblått bånd som er overstrødd med svarte flekker av ulik størrelse. Langs sidene av ryggen er det et bredt bånd av svarte tverrflekker.

## Levevis
Arten lever på steinete steder som strender og rasmarker. Larvene utvikler seg på torskemunn (*Linaria* spp.), der de tross sine brokete farger er godt kamuflert. De voksne sommerfuglene flyr fra mai til august i to generasjoner som kan overlappe noe med hverandre.

## Utbredelse
Arten er utbredt i Palearktis, fra Europa til Stillehavet i Øst-Sibir. Siden 1960-tallet har den blitt innført til USA og Canada for å kontrollere torskemunn-arter som sprer seg som ugras der. I Norge er den nokså vanlig på Sørlandet og på Østlandet nord til Vågå, på Vestlandet finnes den i indre deler av Hordaland og Sogn og Fjordane.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler – Torskemunnfly http://www.nhm.uio.no/fagene/zoologi/insekter/norlep/noctuidae/lunula.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/calophasia_lunula.html
* *Calophasia lunula* på UK moths: https://web.archive.org/web/20071019051436/http://ukmoths.org.uk/show.php?bf=2223
## Eksterne lenker
*
Myrdagfly

**Myrdagfly** (*Sympistis funebris*) er en sommerfugl som tilhører familien nattfly (Noctuidae). Den er utbredt i fjellet fra Agder til Finnmark i Norge.

## Utseende
Et lite til middelsstort (vingespenn 25 – 27&nbsp;mm), grått nattfly. **Forvingen** er grå med et mørkere grått midtfelt, avgrenset av enkle, svarte mellomlinjer. Nyre- og noen ganger også ringmerket er lysere, men dårlig definert. **Bakvingen** er mør grå, noen ganger lysere ved roten, med gulhvite vingefrynser langs ytterkanten.

## Levevis
Arten lever på ikke for våte myrer fra barskogssonen til den lavere delen av høyfjellet. Larvene lever på dvergbjørk (*Betula nana*) og blokkebær (*Vaccinium uliginosum*) og bruker to år på utviklingen. I noen områder flyr sommerfuglene bare annethvert år, men dette ser ikke ut til å gjelde i Norge. De voksne sommerfuglene flyr om dagen i solskinn i juni – juli.

## Utbredelse
Den er utbredt i Alpene, Fennoskandia og det nordlige Russland østover til øst-Sibir og Japan, og i det nordlige Nord-Amerika. I Norge er den lokal og sjelden i høyereliggende strøk langs hele fjellkjeden fra indre Agder til Øst-Finnmark.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler – Myrdagfly http://www.toyen.uio.no/fagene/zoologi/insekter/norlep/noctuidae/funebris.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/s/sympistis_funebris.html
## Eksterne lenker
*
Emil Boc

**Emil Boc** (født 6. september 1966 i Rachitele i Romenia) er en rumensk politiker, som var Romanias statsminister fra 22. desember 2008 til 6. februar 2012.

I 1991 avsluttet Boc sine studier ved Historie og filosofi fakultetet og i 1995 ved Det juridiske fakultetet, begge ved Universitetet i Cluj-Napoca, Romania. Han har hatt kortere studieopphold i Storbritannia, USA og Belgia.  

Hans politisk karrière har vært i Det demokratiske partiet (Partidul Democrat). Han var medlem av Deputertkammeret i Nasjonalforsamlingen i perioden 2000–2004, og partileder fra 2004. I 2007 ble partiets navn endret til Det demokratisk-liberale partiet (Partidul Democrat-Liberal, PD-L), etter en fusjon med en utbrytergruppe fra Det nasjonal-liberale partiet.

Emil Boc var borgermester i Cluj-Napoca mellom 2004 og 2008, og er det igjen fra 2012 til dags dato (2019). I desember 2008 ble han statsminister. Han regnes for å stå tidligere president Traian Băsescu politisk nær. 

Boc trakk seg som statsminister 6. februar 2012 etter kraftige demonstrasjoner mot upopulære budsjettinnstramminger, blant annet 25% kutt i offentlige lønninger. Justisminister Cătălin Predoiu overtok som utøvende statsminister.

## Referanser
Gnistdagfly

**Gnistdagfly** (*Sympistis heliophila*) er en sommerfugl som tilhører familien nattfly (Noctuidae). Den er utbredt i fjellet over det meste av Norge.

## Utseende
Et nokså lite (vingespenn 23 – 26&nbsp;mm), kraftig, grått nattfly. Arten kjennes lettest på de hvite, bredt svartkantede bakvingene, som også er påfallende når den flyr. **Forvingen** er gråspraglete med mer eller mindre tydelige tegninger. Indre mellomlinje er svart og går i sik-sak, ytre mellomlinje er svart og hvit og går i en stor bue utover i den fremre halvdelen. Langs ytterkanten er det tre eller flere trekantede, svarte flekker. **Bakvingen** er hvit, bredt gråsvart langs ytterkanten.

## Levevis
Den lever på lyngheier og i andre åpne områder i høyereliggende barskoger, i bjørkebeltet og i den lavere delen av høyfjellet. Larvene utvikler seg vanligvis på krekling (*Empetrum* spp.), men kan også gå på blokkebær (*Vaccinium uliginosum*) og blåbær (*Vaccinium myrtillus*). Arten overvintrer to ganger, første gangen som egg og andre gangen som puppe. De voksne sommerfuglene flyr om dagen i solskinn, i juni – juli.

## Utbredelse
Den forekommer i Alpene, Fennoskandia og det nordlige Russland østover til øst-Sibir, i Japan og det nordlige Nord-Amerika. I Norge er den utbredt i fjellet over hele landet bortsett fra ytre fjellstrøk på Vestlandet.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler – Gnistdagfly http://www.nhm.uio.no/fagene/zoologi/insekter/norlep/noctuidae/heliophila.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/s/sympistis_heliophila.html

## Eksterne lenker
*
Ormeslanger

* falske ormeslanger
* primitive ormeslanger
* ekte ormeslanger

**Ormeslanger** er en avvikende gruppe av slanger. De er små og tynne med et gravende levevis, og lever stort sett av insekter. Ormeslangene eter regelmessig, i motsetning til andre slanger som sluker et stort bytte, og deretter går lenge uten mat

Skjellene er glatte, og i motsetning til de fleste andre slanger har de ikke store bukskjell. Hodet har samme diameter som kroppen, og den korte halen ender ofte i en pigg. Munnen sitter på undersiden av hodet, og øynene er reduserte. De har rester etter bekken, og har coronoidbein i underkjeven, men de fleste tennene og den venstre lungen er forsvunnet. Selv om de fleste har et butt hode, finnes det også arter med spisst hode, og arter med en krokformet snute. Hodet er utstyrt med føleorganer, som er synlig som små flekker på hodeskjellene.

De fleste ormeslanger er mindre enn 30 cm lange, og den minste av alle slanger, *[[Leptotyphlops carlae]]* (10 cm), tilhører gruppen. Den største arten er *Rhinotyphlops schlegelii*, som blir 100 cm lang. De fleste artene er spesialister på å ete maur og termitter, men noen tar større bytte, som meitemark. Skjellene er svært tykke, antakelig som beskyttelse mot angrep fra insekter. De har ikke gift, og er heller ikke i stand til å gape høyt nok til å bite mennesker.

Ormeslangene regnes som søstergruppen til alle andre slanger, Alethinophidia. Dette gjør dem interessante i forbindelse med teorier om slangenes opprinnelse. Noen hevder at ormeslangenes egenskaper er opprinnelige, og fantes hos stamfaren til alle slanger, mens andre hevder at de er en høyt spesialisert gruppe.

Denne gruppen omfatter tre familier. Ekte ormeslanger og falske ormeslanger har en vid utbredelse i varme strøk, mens primitive ormeslanger bare finnes i Amerika. 

## Eksterne lenker
* 
* Tetrapod Zoology – Scolecophidians: seriously strange serpents
* Kley Lab – Video Clips videoer som viser hvordan byttet fanges og transporteres gjennom munnen
Broket dagfly

**Broket dagfly** (*Sympistis lapponica*) er en sommerfugl som tilhører familien nattfly (Noctuidae). Den er bare funnet i Troms og Finnmark i Norge.

## Utseende
Et ganske lite (vingespenn 23 – 26&nbsp;mm), grått nattfly. Den kan kjennes på den lille størrelsen, forholdsvis kontrastrikt tegnede forvinger og mørke bakvinger. **Forvingen** er lys grå med svarte tegninger, mellomlinjene, som avgrenser vingens midtfelt, er kraftige, svarte og går i sik-sak. **Bakvingen** er mørkt grå med en svakt antydet, lys tverrstripe.

## Levevis
Arten lever på snaufjell og tundra over tregrensen. Larvene utvikler seg på dvergbjørk (*Betula nana*) og blåbær (*Vaccinium myrtillus*). Den bruker to år på utviklingen og overvintrer to ganger, første gangen som egg og andre gangen som puppe. Voksne sommerfugler finnes ofte bare annethvert år, i Troms ser dette ut til å skje i ujevne årstall og i Finnmark i jevne årstall. De flyr i om dagen i solskinn, i juni – juli.
## Utbredelse
Den er utbredt i Nord-Europa og østover gjennom Russland til Øst-Sibir, dessuten i det nordligste Nord-Amerika, også på Grønland. I Norge er den bare med sikkerhet funnet i Troms og Finnmark, der den er lokal og uvanlig, men den forekommer betydelig lenger sør i Sverige.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler – Broket dagfly http://www.nhm.uio.no/fagene/zoologi/insekter/norlep/noctuidae/lapponica.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/s/sympistis_lapponica.html
## Eksterne lenker
*
Björn J:son Lindh

**Björn J:son Lindh** (født **Björn Lindh**; 25. oktober 1944 i Arvika i Värmlands län, død 21. desember 2013 i Nora kommune) var en svensk fløytist, pianist og komponist. Han lagde musikk til flere filmer og TV-serier, blant annet *[[Mannen på taket]]* som ble regissert av Bo Widerberg og *[[Jegerne]]* som ble regissert av Kjell Sundvall.

## Referanser


## Eksterne lenker
* 
* 
* Björn J:son Lindhs nettside
* Björn J:son Lindh - Nettside utviklet av døtrene Lotta og Sissel
Ransom (film 1974)

***Ransom*** er en britisk politisk thriller fra 1975 regissert av Caspar Wrede. Filmen er lagt til et skandinavisk land handler om en terrorgruppe tar Storbritannias ambassadør til fange. Kravet er at britiske myndigheter skal løslate fengslede kamerater. Sjefen for en skandinavisk sikkerhetstjeneste får i oppdrag å løse krisen. Hovedrollen spilles av Sean Connery, mens en sentrale birolle spilles av Ian McShane.

Filmen er også kjent under tittelen *The Terrorists* (USA).

## Handling
En britisk terrorgruppe har tilfangetatt Storbritannias ambassadør i et Skandinavisk land. Kravene er å få løslatt fengslede kamerater i Storbritannia. Sjefen for skandinavisk sikkerhetstjeneste, Nils Tahlvik får i oppdrag å løse krisen. De videre kravene til terroristene er at alle skal flys ut i det passasjerflyet som samtidig kapres på Fornebu. Tahlvik havner i et politisk dobbeltspill på høyt nivå der alle er mot ham, Inklusive den norske og den britiske regjeringen som vil være imøtekommende mot kaprerne.

## Om filmen
Innspillingen tok til i Oslo 14. januar 1974. *Ransom* ble filmet i Norge, og noen scener ble også filmet i Shepperton Studios i Shepperton, England. Scenene fra Norge omfatter blant annet tidligere Fornebu flyplass, Oslo Sentrum med Rådhusplassen, Norges Vassverks- og Energidirektorats (NVE) bygning på Majorstua brukes i to korte scener som «Scandinavia Department of the Interior». Den britiske ambassadørens residens *«in the mountains»* er spilt inn et sted i Romerike hvor man ser politibiler med registreringskilt CJ.

Filmen ble ikke godt mottatt i USA der den ble oppfattet som forvirrende og usammenhengende.

*[[VG]]* og *[[Dagbladet]]* gav den terningkast fire, mens *[[Aftenposten]]* gav den tre.

Produksjonskostnadene var på $1,5 millioner.

## Rolleliste
(I utvalg)
*Sean Connery –  Nils Tahlvik 
*Ian McShane –  Ray Petrie 
*James Maxwell – Bernhard
*Isabel Dean –  Mrs. Palmer 
*Jeffry Wickham – Kaptein Frank Barnes
*John Quentin –  Shepherd 
*Robert Harris –  Gerald Palmer 
*Knut Wigert – Polson 
*William Fox –  Ferris

Norske skuespillere som Frimann Falck Clausen, Kaare Kroppan og Alf Malland hadde mindre biroller i filmen.

## Referanser


## Eksterne lenker
*
Sotdagfly

**Sotdagfly** (*Sympistis nigrita*) er en sommerfugl som tilhører familien nattfly (Noctuidae). Den er spredt i fjellet fra Oppland til Finnmark i Norge.

## Utseende
Et ganske lite (vingespenn 22 – 25&nbsp;mm), svært mørkt nattfly, lett kjennelig på dette. **Forvingen** er mørkgrå med et noe mørkere midtfelt. Den har de tegningene som er typiske for nattfly, men disse er vanskelige å se på grunn av den mørke grunnfargen. **Bakvingen** er brunsvart med hvite frynser.

## Levevis
Den lever på grusskråninger, heier og på åpne steder i fjellbjørkeskogen der det vokser reinrose (*Dryas octopetala*), som er larvenes næringsplante. Den bruker to år på utviklingen. De voksne sommerfuglene flyr om dagen i solskinn fra juni til august.

## Utbredelse
Arten er utbredt i Alpene, i Fennoskandia og det nordlige Russland østover til Øst-Sibir, og i det nordligste Nord-Amerika. I Norge er den lokalt vanlig i fjellet fra Hardangervidda i sør til Finnmark i nord.
## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler – Sotdagfly http://www.nhm.uio.no/fagene/zoologi/insekter/norlep/noctuidae/nigrita.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/s/sympistis_nigrita.html
## Eksterne lenker
*
Robert Bodley

**Robert Bodley** (1878–1956) var en sørafrikansk sportsutøver som deltok i de olympiske leker, 1912 i Stockholm og 1920 i Antwerpen.

Bodley vant en olympisk bronsemedalje i skyting under Sommer-OL 1920 i Antwerpen. Han var med på det sørafrikansk laget som kom på andreplass i lagskytingen liggende 600 meter armégevær bak USA. De andre på laget var Ferdinand Buchanan, George Harvey, Fred Morgan, David Smith. Alle tre lagene, USA, Sør-Afrika og Sverige skjøt 279 poeng og det måtte to omskytinger til for å kunne fordele medaljene. Bodley skjøt 59 poeng som var det beste resultatet på det sørafrikansk laget.

## OL-medaljer
* 1920  Antwerpen -  Bronse i skyting, 600 meter armegevær liggende, lagskyting  Sør-Afrika.

## Eksterne lenker
*
Terne (våpen)

**Terne** er et norskutviklet våpensystem for ubåtbekjempelse. Systemet benytter rakettkastede synkeminer. Det ble utviklet i et samarbeid mellom Forsvarets forskningsinstitutt og U.S. Navy fra sent på 1940-tallet og til tidlig på 1960-tallet.

Utviklingsprosjektet hadde tre faser:
* **Terne I** &ndash; Utvikling av rakettdrevne synkeminer.
* **Terne II** &ndash; Utvikling og konstruksjon av landbaserte anti-ubåt-våpen for marineforsvar.
* **Terne III** &ndash; Utvikling og konstruksjon av fartøybaserte anti-ubåt-våpen.

Et Terne III våpensystem består av en søk og sporingssonar, avfyringskontrollsystem og rakettutskyteren som kan lagre seks salver av seks raketter hver. Selve våpenet er en synkemine med flere avfyrings metoder (tidspunkt etter kontakt med vann, nærhet til objekt og kontakt med objekt) som blir sendt igjennom luften av en rakettmotor som går på fast rakettdrivstoff. Når sonaren detekter et mål kan avfyringskontrollsystemet avfyre en rakettsalve som plasserer en streng av synkeminer med 18 meters mellomrom vinkelrett på målets kurs.

## Bruksland
* Norge (Faset ut)
* USA (Faset ut)
* Tyskland (Faset ut)

## Eksterne lenker
* Fra FFI Historie – Terne – et anti ubåtvåpen på mil.mo
Vaxholms fästning

**Vaxholms fästning**, eller **Vaxholms kastell**, er en festning i Stockholms skjærgård. Festningen ligger på en holme ved stedet Vaxholm. De første festningsverkene på holmen ble bygget på 1500-tallet og i 1719 avverget festningen et russisk angrep mot Stockholm. Etter finskekrigen og tapet av Åland ble festningen betydelig utvidet og fikk dagens form.

Med artilleriets utvikling ble festningen umoderne og ble nedlagt mot slutten av 1800-tallet. Den er idag et museum over svensk kystforsvar gjennom 500 år.

Festningen ble på 1700- og 1800-tallet anvendt som fengsel. Blant de innsatte var «stortyven» Jacob Guntlack, avisutgiveren Magnus Jacob Crusenstolpe og generalen Georg Carl von Döbeln. Som kuriosa kan nevnes at Pippi Langstrømpes pappa også har sittet der, i filmen *[[Pippi Långstrump på de sju haven]]* der festningen fikk tjene som sjørøverfort.

## Referanser


## Eksterne lenker
*
Sapir-prisen

**Sapir-prisen** er en årlig israelsk pris som blir utdelt for litteratur. Prisen blir utdelt av Mifal Hapayis (Israels statslotteri), og er en del av organisasjonens kulturelle initiativer. Prisen er navngitt etter Pinchas Sapir, tidligere israelsk finansminister, og ble først utdelt i 2000. Vinnerne av litteraturprisen blir hvert år publisert under Den hebraiske bokuka.

## Eksterne lenker
* Sapir-prisen omtalt ved Alona Frankels (vinner 2005) hjemmeside
Traben-Trarbach

**Traben-Trarbach** er en liten by midt i Moseldalen i delstaten Rheinland-Pfalz i Tyskland. Byen er en av Tysklands mange dobbeltbyer, og er forent med bru over Mosel siden 1898.  Med områder rundt har byen noe over  innbyggere.  

Etter bybranner i Trarbach i 1858 og i Traben i 1879 er byen bygd opp igjen i jugendstil. Borgruinene etter borgen Grevensburg bygd i 1350 ligger over Trarbach. Byen har vært et sentrum for vinhandel i Midt-Mosel, og er en rik by.

Flyplassen Hahn ligger like øst for Traben-Trarbach.

## Bilder

Image:Brua_Traben-Trarbach.jpg|Bruporten på Trarbach-sida av Mosel.
Image:Traben.jpg|Over brua mot Traben.
File:Traben-Trarbach, Alter Bahnhof.jpg|Den gamle stasjonsbygningen
File:Traben-Trarbach - Aachener Hof full sight.JPG|Aachen-gården


## Referanser


## Eksterne lenker
*
Neumagen-Dhron

**Neumagen-Dhron** er en kommune i Moseldalen i delstaten Rheinland-Pfalz i Tyskland.  Neumagen-Dhron er den eldste vinbyen i Tyskland.  Et verdensberømt romersk vinskip er funnet her, og dette vinskipet finnes på tegninger, treskjæringer og skulpturer rundt omkring i byen.

## Bilder

Image:Neumagen-weinort.jpg|Selve symbolet på Neumagen-Dhron, det romerske vinskipet og årstallet 1249 som det eldste vinsted i Tyskland.
Image:vinområder.jpg|Vindruer dyrkes i åsene ved Neumagen.


## Referanser


## Eksterne lenker
*
Danmark under Sommer-OL 1920

**Danmark under Sommer-OL 1920**. 154 sportsutøvere fra Danmark deltok i 14 sporter under Sommer-OL 1920 i Antwerpen. Danmark kom på tiendeplass med tre gull-, ni sølv- og en bronsemedalje. OL-troppen besto blant annet av fem stupere tre menn og to kvinner, 18  friidrettsutøvere, tolv  boksere, seks syklister, åtte  fektere, et landhockey-lag, et fotball-lag, førtifem turnere, en roere og fire deltakere i moderne femkamp. Turneren Robert Johnsen var Danmarks flaggbærer under åpningsseremonien.

## Medaljer

## Medaljevinnerne

## Eksterne lenker
* Resultater og profilside  på sports-reference.com
Riksväg 50

**Riksväg 50** (*Bergslagsdiagonalen*) i Sverige går mellom Söderhamn og Ödeshög. Veiens lengde er 486 km, mellom Falun og Ödeshög er den stamvei. 

## Knutepunkter

;Söderhamn kommune
*   Söderhamn
;Bollnäs kommune
*  Höglunda, felles trasé til Bollnäs sentrum
*   Bollnäs
;Ovanåker kommune
*  Alfta

;Falu kommune
*   Falun Hökviken, E16 felles trasé til Norra Backa, Rv69 til Bojsenburg
*   Bojsenburg
*  Falun
;Borlänge kommune
*  Dalälven
*   Borlänge Grådarondellen, felles trasé til Norra Backa
*    Borlänge Norra Backa
*   Ludvika
;Ludvika kommune
*  Ludvika, felles trasé ca. 250 m
*   Ludvika

;Ljusnarsberg kommune
*  Kopparberg
*  Kopparberg Bergmästaregatan
;Lindesberg kommune
*  Lindesberg Bergslagsvägen
*  Lindesberg
;Nora kommune
*  
;Örebro kommune
*     Ringstorp, E18 felles trasé til Adolfsberg, E20 felles trasé til Hallsberg
*   Adolfsberg
*   Norrbacka
;Kumla kommune
*   Byrstatorp
*    Brändåsen
;Hallsberg kommune
;Askersund kommune
*  Askersund
*  Askersund

;Motala kommune
*  Motala
*  Motalabron
;Mjölby kommune
*  Skänninge
*   Mjölby
Riksväg 80

**Riksväg 80** i Sverige gikk mellom Rättvik og Gävle.

Da E16 i Sverige ble åpnet 2012 ble strekningen mellom Falun og Gävle del av E16, og strekningen mellom Rättvik og Falun del av Riksväg 69.

## Knutepunkter

* Rättvik
* Falun
* Lönnemossa
* Ängelsfors

* Tegelbruket, felles trasé til Gävle
* Sandviken Åsen
*  Sandviken
* Mackmyra, felles trasé til Gävle
* Gävle Johanneslöt
* Gävle Gustavs bro
*  Gävle sentrum →
Langvingefly

* grønt langvingefly
* brunt langvingefly

**Langvingefly** (*Actebia* spp.) er en slekt av nattfly som tilhører underfamilien Noctuinae. Slekten omfatter bare to arter, begge er funnet i Norge.

## Utseende
Middelsstore (vingespenn 38 – 44&nbsp;mm) nattfly, forvingene grønn- eller grålige, påfallende lange og smale. Nyre- og ringmerkene pleier å være tydelige. Bakvingene er hvit- eller gråaktige.

## Levevis
Artene lever mest i åpne, gjerne sandete områder der larvene utvikler seg på ulike lave planter. De voksne sommerfuglene flyr på ettersommeren og høsten.

## Utbredelse
Begge artene er utbredt i den palearktiske sone, brunt langvingefly forekommer også i Nord-Amerika.

## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata – Homoneura
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Gruppen storsommerfugler, Macrolepidoptera
*********** Overfamilien Noctuoidea
************ Familien nattfly, Noctuidae
************* Underfamilien Noctuinae
************** Gruppen jordfly, Agrotini
*************** Slekten langvingefly, *[[Actebia]]* Stephens, 1829
**************** grønt langvingefly, *[[Actebia praecox]]* (Linnaeus, 1758)
**************** brunt langvingefly, *Actebia fennica* (Tauscher, 1837)

## Kilder
* Norges sommerfugler – Nattfly https://web.archive.org/web/20070704024402/http://www.toyen.uio.no/norlep/noctuidae/noc_fam.html
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/actebia_praecox.html
* Fauna Europaea, utbredelsesdatabase for europeiske dyr. http://www.faunaeur.org/ 
* Utbredelsesdata: http://www.funet.fi/pub/sci/bio/life/insecta/lepidoptera/ditrysia/noctuoidea/noctuidae/noctuinae/actebia/index.html
## Eksterne lenker
*
Hvitpannevarsler

**Hvitpannevarsler** (*Lanius nubicus*) er en spurvefugl i varslerfamilien.

Hvitpannevarsler er en svært sjelden gjest til vestlige delen av den palearktiske sone og Norge. Det er registrert  kun ett funn av arten i Norge. Ett individ ble tilfeldig oppdaget på Hovland, på Utsira den 2. oktober 2006. Den sjeldne gjesten fra østlige deler av middelhavet holdt til på Utsira til og med den 15. oktober samme år.

## Eksterne lenker
* 
* Hvirpanne – Førstegangsfunn nr 24 på Utsira
Muittalægje

***Muittalægje*** (*Muittalægje čuvgetusa haliduvvidi sami gaskast*) var en samisk avis som kom ut i årene 1873&ndash;1875. Dette var den første samiske avisen som ble utgitt i Norge. 

Avisen ble utgitt som en månedsavis av Christian Andreassen (1828–1879), som lærte seg samisk, og oversatte salmer og andre tekster til samisk. Han ga ut avisen i samarbeid med læreren Johan Eriksen Soffa og fiskeren Samuel Samuelsen. Disse tre var med i foreningen «Vieljažiid Searvi» (Broderlaget). Andreassen var avisens redaktør, sammen med Peder Larsen Utsi, som året før hadde søkt amtstinget om støtte til å utgi en avis blant samene, noe han fikk avslag på. Avisen ble trykket hos F. Kjeldseths boktrykkeri i Vadsø, samme trykkeri som Finmarkens Amtstidende ble trykket. 

Dårlig opplag og dårlig økonomi gjorde at avisen ble nedlagt etter bare to år. 

## Referanser
The Nordic Page

***The Nordic Page*** er Norges eneste trykte engelskspråklige tidsskrift med nyheter og analyser fra og om Norge. Tidsskriftet trykkes én gang i måneden og kom ut for første gang i november 2008 som *The North Post*.

*The Nordic Page* fungerer som et åpent forum der ulike meninger om ulike emner deles. Innholdet settes sammen av frilansere med forskjellige bakgrunn. Temaer som dekkes i tidsskriftet viser også en mangfoldig natur i stedet for begrenset omfang. Den største målgruppen til tidsskriftet er den delen av befolkningen som ikke kan norsk, men allikevel er innholdet rettet mot hele befolkningen og mennesker i utlandet som kan lese engelsk og vil følge med på nyhetsbildet i Norge.

## Eksterne lenker
* ''The Nordic Page''
Moseldalen

**Moseldalen** er en særpreget dal i den vestlige delen av Tyskland. Vanligvis regnes Moseldalen mellom byene Trier og Koblenz, der elven Mosel renner nede i dalen under det flate slettelandet rundt dalen.  Her har elven en rekke svinger og sløyfer.  Dalsidene er bratte, og her blir temperaturen høy.  Derfor er området godt egnet for dyrking av vindruer, og området er kjent for sine hvitviner. Moseldalen har blitt fremmet for dens kvalitetsproduksjon av hvitvin siden 1800-tallet og «moselvin» framstilles i tre land: i hjertet av Luxembourg, i den tyske Moselregionen og det er en del vingårder i Frankrike.

## Områder og byer

Sett fra begynnelsen av dalen ved Saar går Moseldalen igjennom tre landkretser, disse er angitt under sammen med de viktigste byene og tettstedene.

* Landkreis Trier-Saarburg
** Saarburg
** Konz
** Trier (kretsfri by, men omgitt av landkretsen)
** Schweich
* Landkreis Bernkastel-Wittlich
** Wittlich
** Bernkastel-Kues
** Traben-Trarbach
* Landkreis Cochem-Zell
** Zell
** Cochem

## Referanser


## Eksterne lenker
Erik Sætter-Larsen

**Erik Sætter-Lassen** (født 15. juli 1892, død 24. desember 1966) var en dansk skytter som deltok i flere olympiske leker, 1920 i Antwerpen, 1924 i Paris og 1936 i Berlin.

Sætter-Lassen ble olympisk mester i skyting under OL 1902 i Antwerpen. Han var med på det danske laget som vant lagskytingen 300 meter armégevær stående med 289 poeng foran USA med 283. De andre på laget var Niels Hansen Larsen, Lars Jørgen Madsen og Anders Petersen.

## OL-medaljer
*  1920  Antwerpen - **Gull** i skyting, 300 meter armégevær stående lagskyting  Danmark

## Eksterne lenker
*
The Van – en pølsevogn til besvær

***The Van*** er en irsk-britisk dramakomedie fra 1996 regissert av Stephen Frears. Filmen handler om to voksne menn i Dublin som bestemmer seg for å kjøpe en varebil og starte et rullende gatekjøkken. Samarbeidet begynner bra, men etterhvert oppstår det gnisninger. Hovedrollene spilles av Colm Meaney og Donal O'Kelly. Filmen er basert på Roddy Doyles bok *[[The Van (bok)|The Van]]* fra 1991, som er den siste i Doyles såkalte *Barrytown-trilogi*. De to andre filmene i trilogien er *[[The Commitments]]* og *[[The Snapper (film)|The Snapper]]*, som er basert på de to første bøkene.

Filmen fikk lunken mottakelse av anmelderne og ble heller ingen publikumssuksess. 

## Handling
"Bimbo" har fått sparken som baker, og slår seg sammen med resten av vennene sine som også er arbeidsledige. Imidlertid innser han at han må skaffe seg et arbeid, og kjøper derfor en nedslitt varebil og starter et rullende gatekjøkken. Han tilbyr sin gode venn Larry kompaniskap, men etter en tid starter problemene. Når Larrys rolle forandres fra bestevenn til ansatt, skjer det noe med vennskapet. Parallelt med stigende omsetning glir gleden over å skape noe sammen over i nagende misunnelse. Etter år som arbeidsløs, ulmer mindreverdighetsfølelsen rett under overflaten for temperamentsfulle Larry.

## Om filmen
### Popularitet og økonomi
*The Van* ble ingen publikumssuksess. Den innbrakte i overkant av 700 000 dollar USA og i underkant av £500 000 i Storbritannia. *[[The Commitments]]*, som var den første filmen i trilogien, innbrakte over 20 ganger så mye da den ble vist på kinoer i USA.

### Anmelderne
Filmanmelderne var ikke så begeistret. Den ble blant annet omtalt som en «høyprofilert skuffelse» ved Filmfestivalen i Cannes. Den amerikanske filmkritikeren Roger Ebert gav den 3 av 4 stjerner, men mente samtidig at den var den svakeste av de tre filmene i trilogien. Leonard Maltin gav den 2 av 4 stjerner.

Den fikk terningkast fire av både *[[Dagbladet]]s* og *[[VG]]s* anmeldere. *VGs* filmanmelder skrev: «*The Van* er med sin humor lett, trivelig underholdning, overrislet av en bittersøtt snev av alvor». ''Aftenpostens'' Per Haddal beskrev den som en saftig komedie som mistet en del energi mot slutten.

## I rollene
*Colm Meaney: Larry 
*Donal O'Kelly: Brendan 'Bimbo' Reeves 
*Ger Ryan: Maggie Reeves, Bimbos kone
*Caroline Rothwell:  Mary, Larrys kone
*Neilí Conroy: Diane, Larrys søster
*Rúaidhrí Conroy: Kevin, Larrys sønn
*Brendan O'Carroll: Weslie
*Stuart Dunne: Sam 

## Referanser


## Eksterne lenker
*
Bartremunkefly

**Bartremunkefly** (*Panthea coenobita*) er en sommerfugl som tilhører familien nattfly (Noctuidae). Den finnes bare rundt Oslofjorden i Norge.

## Utseende
En middelsstor til ganske stor (vingespenn 41 – 57 mm, hunnen større enn hannen), svart og hvit sommerfugl. Den ligner ikke på noen andre nattfly som forekommer i Norge, men kan kanskje forveksles med børstespinneren barskognonne (*Lymantria monacha*). Denne er imidlertid ikke fullt så kontrastrikt farget, med smalere mørke bånd. Hodet og forkroppen (thorax) er hvite med svarte flekker. **Forvingen** er hvit med svarte flekker og tverrbånd. Det er en firkantet, svart flekk ved framkanten nær roten, og vingens brede midtfelt er svart bortsett fra et par hvite flekker nær framkanten. Lenger ute i vingen er det er svært ujevnt, svart tverrbånd og noen svarte flekker ytterst langs ytterkanten. Vingefrynsene er vekselvis svarte og hvite. **Bakvingen** er grå med mørkere årer, vingefrynsene vekselvis hvite og grå.

## Levevis

Arten er knyttet til varme furu- og blandingsskoger. Larvene utvikler seg på baret av furu (*Pinus sylvestris*) i august – september, og forvandler seg til pupper før de overvintrer. De voksne sommerfuglene flyr i juni – juli.

## Utbredelse
Den er utbredt i Mellom-Europa og den sørlige delen av Nord-Europa, og videre østover til Korea og Japan. I Norge er den lokal og uvanlig langs kysten fra Østfold til Arendal.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, bartremunkefly: http://www.nhm.uio.no/fagene/zoologi/insekter/norlep/noctuidae/coenobita.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/p/panthea_coenobita.html
## Eksterne lenker
*
Mareano

**Mareano** er et nasjonalt, tverrfaglig program for kartlegging av havbunnen i norske havområder startet i 2005. Det skal øke kunnskapen om havbunnen, og bidra til en kunnskapsbasert og bærekraftig forvaltning og næringsutvikling.

Kartverket, Norges geologiske undersøkelse og Havforskningsinstituttet utgjør utøvende gruppe i Mareano, og gjennomfører den daglige driften. Det overordnete ansvaret ligger hos programgruppen, som ledes av Miljødirektoratet.

## Første fase: 2006 - 2010
Mareano bidro i denne perioden med kunnskap i henhold til forventningene i Forvaltningsplanen for Barentshavet og områdene utenfor Lofoten, som kom i 2006. 

## Andre fase: 2011 -
Siden 2011 utvidet Mareano fokuset til å omfatte andre deler av Norskehavet og på Nordland VI i 2011–2012, i tillegg til en kartlegging av det tidligere omstridte området i Barentshavet.

På bakgrunn av behovet for data til oppdatering av Forvaltningsplanen for Norskehavet i 2014, startet kartleggingen på midtnorsk sokkel i 2012.

Fra 2017 er kyst- og fjordområder på Svalbard blitt prioritert, og fra 2019 også dypere deler av Norskehavet. 

## Referanser


## Eksterne lenker
* Mareano – offisiell hjemmeside
* Kartverket  - offisiell hjemmeside
Brungult neslefly

**Brungult neslefly** (*Abrostola triplasia*) er en sommerfugl som tilhører familien nattfly (Noctuidae). Det har vært noe navneforvirring rundt denne arten, navnet *[[Abrostola triplasia]]* har til tider blitt brukt om slektningen grått neslefly. Den er funnet spredt fra Østfold vestover til Rogaland i Norge, men det er svært få nyere funn.

## Utseende
Et middelsstort (vingespenn 32 – 36 mm), gulaktig gråbrunt nattfly. Den ligner på slektningen grått neslefly (*Abrostola tripartita*), men skiller seg ved at vingene har en gulaktig fargetone, ved at mellomlinjene er tynne og den ytre bøyer seg utover nær framkanten, og at den mangler en mørk flekk i forvingespissen. Forkroppen (thorax) er gulgrå med et par høyt oppreiste skjelldusker foran. Forvingen er gulaktiog gråbrun med et lyst felt ved roten. Midtfeltet er uvanlig bredt og omtrent samme farge som resten av vingen. Det er avgrenset av mørke mellomlinjer som er smale og gjerne forsvinner nær framkanten. Den ytre mellomlinjen er bøyd utover mot vingespissen. Nyre- og ringmerkene er av normal størrelse, lyse uten mørk kant. I vingen er det en lyst rødgrå flekk, gjennomskåret av den lyse bølgelinjen.  Larven er naken, grønn med lyse tegninger. Det bakerste kroppsleddet har en pyramideformet knøl på ryggen.

## Levevis
Arten finnes på ikke altfor fuktige steder der det vokser brennesle (Urtica dioica), som er larvenes næringsplante. Den overvintrer som puppe. De voksne sommerfuglene flyr fra juni til september.

## Utbredelse
Den er utbredt i Nord-Afrika, i Europa bortsett fra lengst i nord, og i det nordlige Asia østover til Kina og Japan. I Nord-Europa ser den ut til å ha gått sterkt tilbake og forsvunnet fra noen områder, trolig også fra Norge. Fram til rundt 1950 hadde den sannsynligvis små bestander her og der langs kysten til Rogaland, men etter 1960 kjenner man bare to sikre, norske funn fra Sørlandet, begge dreier seg sannsynligvis om innfløyne eksemplarer.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, brungult neslefly: http://www.nhm.uio.no/fagene/zoologi/insekter/norlep/noctuidae/triplasia.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/abrostola_triplasia.html
* *Abrostola triplasia* på UK moths: https://web.archive.org/web/20071108111812/http://www.ukmoths.org.uk/show.php?bf=2449

## Eksterne lenker
*
Hasselmunkefly

**Hasselmunkefly** (*Colocasia coryli*) er en sommerfugl som tilhører familien nattfly (Noctuidae). Den er funnet nord til Nord-Trøndelag i Norge.

## Utseende
Et middelsstort (vingespenn 32 – 36 mm), gråbrunt nattfly. Hannen har smalt fjærformede antenner. Forkroppen (thorax) er grå med mørkere strek, bakkroppen med oppstående, grå hår. Forvingen er mer eller mindre lyst gråbrun, midtfeltet mørkere. Nyremerket er lite og mørkt. Langs ytterkanten går det en ganske uregelmessig tannet, grå bølgelinje. Bakvingen er lyst brungrå. Larven er ganske tett hårete og ligner larvene til gruppen børstespinnere (Lymantriidae). Den er mer eller mindre brunlig med lange, oppstående, lyse hår, bakerst med to knipper av lange, mørke hår.

## Levevis
Den lever i løv- og blandingsskoger der larvene utvikler seg på løvtrær, særlig hassel og bjørk, i juli – september. Larven spinner seg inn i en løs kokong og forvandler seg til en puppe før den overvintrer. De voksne sommerfuglene flyr i mai – juni, av og til med en delvis, andre generasjon om høsten.

## Utbredelse
Hasselmunkeflyet er utbredt i Europa og det nordlige Asia østover til Bajkalsjøen. I Norge er den nokså vanlig i Sør-Norge. og er funnet nord til Nord-Trøndelag.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, hasselmunkefly: http://www.nhm.uio.no/fagene/zoologi/insekter/norlep/noctuidae/coryli.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/colocasia_coryli.html
* *Colocasia coryli* på UK moths: https://web.archive.org/web/20071025192428/http://www.ukmoths.org.uk/show.php?bf=2425
## Eksterne lenker
*
Grått neslefly

**Grått neslefly** (*Abrostola tripartita*) er en sommerfugl som tilhører familien nattfly (Noctuidae). Den er funnet nord til Nord-Trøndelag i Norge.

## Utseende
Et middelsstort (vingespenn 32 – 35 mm), grått nattfly. Forkroppen (thorax) er grå med svarte streker. I framkanten er det en tegning som sett forfra ligner et par briller, bak denne et par av høyt oppstående skjellbørster. **Forvingen** er brunlig grå, midtfeltet noe mørkere. Midtfeltet er avgrenset av kraftige, svarte mellomlinjer med brunlige skyggelinjer som går langs dem. Den indre mellomlinjen er jevnt buet, den ytre nesten rett bortsett fra en liten bue ved framkanten. Ringmerket er stort, svartkantet og 8-tallsformet, nyremerket mindre og svartkantet. I vingespissen er det en svart flekk som blir gjennomskåret av en smal, lys bølgelinje. **Bakvingen** er grå, lysere ved roten. Larven er naken, lysgrønn med lyse tegninger.

## Levevis
Arten har larver som lever på brennesle (*Urtica dioica*) og arten kan finnes der denne vokser. Arten overvintrer som puppe. De voksne sommerfuglene har en utstrakt flygetid mellom mai og august.

## Utbredelse
Den er utbredt over det meste av Europa og videre østover til Stillehavet i Øst-Sibir. I Norge er den vanlig nord til Nord-Trøndelag.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, vanlig neslefly
* ''Svenska Fjärilar'', med bildegalleri
* ''Abrostola tripartita'' på UK moths
## Eksterne lenker
*
Gullmetallfly

**Gullmetallfly** (*Chrysodeixis chalcites*) er en sommerfugl som tilhører familien nattfly (Noctuidae). Den er en vandrende art som bare er tatt én gang i Norge, i Skien i 1988.

## Utseende
Et middelsstort (vingespenn 36 – 41 mm), rødbrunlig nattfly. Forkroppen (thorax) er brunrød med høyt oppstående skjelldusker midt på ryggen og ved scutellum. **Forvingen** er lyst rødlig brun, med markert vingespiss. Midtfeltet, som er avgrenset av smale, brune mellomlinjer, er gullskinnende metallisk i den bakre delen, med to adskilte sølvflekker i midten. **Bakvingen** er lyst gråbrun med silkeaktig glans, lysere ved roten. Larven er naken bortsett fra noen få, korte børster, lysgrønn med en smal, gulaktig sidestripe og spredte, små, svarte flekker.

## Levevis
Arten lever naturlig i tropiske, subtropiske og varm-tempererte områder, men kan foreta lange vandringer mot nord og dukker regelmessig opp i Nord-Europa. Larvene går på mange ulike urter, blant andre ormehode (*Echium* spp.). De blir av og til innført til Nord-Europa med grønnsaker eller annet plantemateriale. I middelhavsområdet flyr arten mellom april og november, de fleste funn av immigranter i Nord-Europa skjer om høsten.

## Utbredelse
Den er naturlig utbredt i middelhavsområdet, tropiske og subtropiske områder av Afrika og Asia, og Australia. Den vandrer nordover i varierende antall. I Storbritannia dukker den opp nesten årvisst, i Sverige er den ganske sjelden, mens i Norge er den bare funnet én gang, i Skien i 1988.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, gullmetallfly: http://www.nhm.uio.no/fagene/zoologi/insekter/norlep/noctuidae/chalcites.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/chrysodeixis_chalcites.html
* *Crysodeixis chalcites* på UK moths: https://web.archive.org/web/20071031062827/http://www.ukmoths.org.uk/show.php?bf=2428
## Eksterne lenker
*
Tyrihjelmfly

**Tyrihjelmfly** (*Polychrysia moneta*) er en sommerfugl som tilhører familien nattfly (Noctuidae). Den er utbredt nord til Hedmark, Oppland og Hordaland i Norge.

## Utseende
Et middelsstort (vingespenn 35 – 39 mm), brungult nattfly med noe metallisk skinn. Arten er ganske karakteristisk og kan ikke forveksles med noen annen art som forekommer i Norge. Labialpalpene er lange, sigdformede og står opp foran hodet. Forkroppen (thorax) er brungul med høye skrå-kjøler av oppstående hårlignende skjell. **Forvingen** er lyst gul med brunlig bestøvning og spredte, små, svarte flekker i den ytre delen, og brune årer. I vingespissen er det en skinnende, gulhvit flekk som bakover er avgrenset av en brunrød bue. Den indre mellomlinjen er smal og brun, ytre mellomlinje kraftig, rødbrun, med en spisst V-formet utbuktning i den fremre delen. Bølgelinjen er brun, kraftig bølgete, dobbel i den fremre delen som gjennomskjærer den lyse flekken i vingespissen. Nyre- og ringmerkene er ganske store, metallisk hvite med brun kant, gjennomskåret av mørkere vingeårer. **Bakvingen** er lyst gråbrun, med grålig bestøvning i den ytre delen.

## Levevis
Arten lever i skogkanter og lysninger i skogen, også i fjellbjørkeskog, og i hager. Larvene, som overvintrer, utvikler seg mellom sammenspunne blader av tyrihjelm (*Aconitum septentrionale*), riddersporer (*Delphinium* spp.) og ballblom (*Trollius europaeus*). De voksne sommerfuglene flyr i juli – august.

## Utbredelse
Arten er holarktisk, det vil si at den er utbredt både i den palearktiske sone og i Nord-Amerika. I Norge er den nokså vanlig på Sørlandet og på Østlandet nord til den nordlige delen av Gudbrandsdalen. På Vestlandet finnes den nord til Bergens-området, men mangler i ytre strøk fordi næringsplantene ikke vokser der.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, tyrihjelmfly: http://www.nhm.uio.no/fagene/zoologi/insekter/norlep/noctuidae/moneta.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/p/polychrysia_moneta.html
* *Polychrysia moneta* på UK moths: http://ukmoths.org.uk/show.php?bf=2437
## Eksterne lenker
*
Større båndmetallfly

**Større båndmetallfly** (*Diachrysia chrysitis*) er en sommerfugl som tilhører familien nattfly (Noctuidae). Den er utbredt nord til Nordland i Norge. Arten er meget nærtstående til mindre båndmetallfly (*Diachrysia stenochrysis*), det er usikkert om de to bør betraktes som egne arter.

## Utseende
Et middelsstort (vingespenn 35 – 39&nbsp;mm) nattfly, vingene brune med to brede metallbånd. Den ligner sterkt på mindre båndmetallfly (*Diachrysia stenochrysis*), men denne har nesten alltid de to metalliske båndene forbundet med en bred bro. Forkroppen er gulbrun med en høy tverrkjøl av oppstående, hårlignende skjell og en oppstående skjelldusk over scutellum. **Forvingen**s grunnfarge er brun, men store delen av overflaten er dekket av to brede, grønnaktig gullglinsende tverrbånd, det ytre av disse når ut til ytterkanten. Båndene er ofte forbundet med en smal bro i vingens bakre del. Nyre- og ringmerkene er svartkantet, men skiller seg ikke i farge fra resten av vingen. Ringmerket er vanligvis delt i to små ringer. **Bakvingen** er gråbrun med brungule frynser.

## Levevis
Den kan finnes i mange ulike habitater. Larvene, som overvintrer, lever på brennesle (*Urtica dioica*) og andre lave planter. De voksne sommerfuglene flyr i juni – juli, i sør kan de også ha en andre generasjon som flyr i august – september.

## Utbredelse
Den er utbredt over hele Europa og østover i alle fall til det vestlige Sibir. Utbredelsen lenger øst i Asia er uklar siden arten har blitt forvekslet med flere lignende arter. I Norge er den vanlig nord til Nord-Trøndelag, det finnes også ett funn fra Nordland.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Norges sommerfugler, vanlig båndmetallfly: http://www.nhm.uio.no/fagene/zoologi/insekter/norlep/noctuidae/chrysitis.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/d/diachrysia_chrysitis.html
* *Diachrysia chrysitis* på UK moths: https://web.archive.org/web/20071018202036/http://ukmoths.org.uk/show.php?bf=2434
## Eksterne lenker
*
En ganske snill mann

***En ganske snill mann*** er en norsk film som hadde premiere 19. mars 2010.  Den ble regissert av Hans Petter Moland, og var hans sjette langfilm. Danske Kim Fupz Aakeson har skrevet manus. Opptakene begynte 25. mars 2009. Stellan Skarsgård spiller hovedrollen, *Ulrik*, som er *ganske* snill. Også Bjørn Floberg, Gard B. Eidsvold, Bjørn Sundquist, Jannike Kruse, Kjersti Holmen, Jan Gunnar Røise, Aksel Hennie, Henrik Mestad, Jorunn Kjellsby, Jon Øigarden, Julia Bache-Wiig og Anders Baasmo Christiansen har roller i filmen.

«*En ganske snill mann* handler om voksne mennesker som sliter med å henge med i tiden. Det er en svart komedie om det å eldes med verdighet, også for kriminelle,» har Moland sagt.

Premierehelgen hadde filmen nesten 16 000 tilskuere på norske kinoer.

Filmen fikk Filmkritikerprisen for 2011. Den vant en pris under Amandaprisen 2010 og to priser under Kanonprisen 2010 og har vunnet flere internasjonale priser.

## Rolleliste

## Priser og nominasjoner

## Referanser


## Eksterne lenker
* 
*